Imtella' Lulju 19, 2020 - Aġġornata 19 Ta' Lulju, 2020 9:39am Fl-aħħar ħmistax il-lokalità tal-Imġarr u żoni oħra fil-kampanja fosthom il-Baħrija, kienu qed jisperjenzaw qtugħ frekwenti fil-provista tad-dawl. Residenti li tkellmu ma' tvm.com.mt qalu li l-qtugħ tad-dawl dejjem iseħħ fl-istess ħin għall-ħabta tal-10 p.m. Qalu wkoll li kull meta jirrapportaw il-qtugħ lill-Enemalta, iweġbuhom li hemm il-ħsara u qed jaħdmu fuqha. Nhar il-Ġimgħa anki l-kunsill lokali tal-Imġarr ħareġ stqarrija li fiha qal li bagħat korrispondenza lill-Enemalta dwar il-qtugħ ripetut fil-provista tad-dawl fl-Imġarr, biex dan jissolva minnufih u biex ir-residenti jkunu nfurmati meta ser isir ix-xogħol biex tissewwa l-ħsara. Il-kunsill lokali tal-Imġarr ħareġ din l-istqarrija l-għada li reġa' nqata d-dawl għall-ħabta tal-10 p.m. fl-Imġarr. Kelliem għall-Enemalta qal lil tvm.com.mt li fl-aħħar jiem żviluppat ħsara f'wieħed mill-cables li jforni l-provista tal-elettriku lill-Imġarr u l-akwati tal-madwar. Qal li kaġun ta' din il-ħsara kien hemm qtugħ fil-provvista tal-elettriku. Il-kelliem għall-Enemalta qal li l-ħaddiema tal-kumpanija ħadmu kontinwament biex din il-problema tissolva u grazzi għal dan, fi tmiem din il-ġimgħa ġiet solvuta l-ħsara fil-cable.